Paul Lehestik

**Paul Lehestik** (13. veebruar 1926 Verhulitsa – 18. juuni 1994 Põlva) oli Värska kooliõpetaja ja Johannes Käisi nimelise Põlva Keskkooli direktor, kodu-uurija ja pedagoogikaloolane.

## Elukäik
Ta õppis aastatel 1933–1939 Värska algkoolis, 1940–1942 Petseri keskkoolis ja 1942–1944 Tartu Õpetajate Seminaris. Ta jätkas õpinguid aastatel 1958–1961 Tartu Riikliku Ülikooli ajaloo-keeleteaduskonna eesti keele ja kirjanduse osakonnas ning 1965–1970 Tartu Riiklikus Ülikoolis aspirantuuris psühholoogia erialal.

Ta töötas aastatel 1946–1947 Värska mittetäielikus keskkoolis õpetajana, 1947–1948 vanempioneerijuhina, 1948–1950 õppealajuhatajana ning 1950–1951 direktorina. Aastatel 1951–1959 oli ta Piiroja 7-klassilises koolis õpetaja ja 1959–1967 Piiroja 8-klassilise kooli direktor. Aastatel 1967–1988 oli ta Johannes Käisi nimelise Põlva Keskkooli direktor.

1985. aastal pälvis Paul Lehestik koos Ferdinand Eiseniga esimese Johannes Käisi preemia.

1985. aastal avaldas Paul Lehestik koos Heino Raiestega kodulooraamatu "Värska: tutvustaja". 1986. aastal ilmus tal kirjastuses Eesti Raamat kakskeelne teos "Pildiraamat Põlva rajoonist" (97 lk, eesti ja vene keeles, kujundas Jüri Kaarma). 1988 ilmus tema kirjutatud brošüür "300 aastat emakeelset kooli Põlvas".

Lehestiku teadustöö põhiteema oli õpilaste sotsiaalsed suhted klassis, eriti aga tõrjutuse problemaatika. Tema koostatud klassijuhataja teatmik-märkmik, mis ilmus 1987. aastal, tugineb laialdaselt autori pedagoogilistele vaadetele. Muu hulgas on teatmikus soovitused klassijuhataja töö korraldamiseks, ülevaade õpilase tundmaõppimise meetoditest, õpilase ühistegevusliku aktiivsuse test ning õpilase toitumise test.

Paul Lehestik uuris ka Eesti pedagoogi Johannes Käisi elu ja tegevust. Tänu tema tegevusele sai Põlva Keskkoolist 1988. aastal Johannes Käisi nimeline Põlva Keskkool; 1997. aastal nimetati kool ümber Põlva Ühisgümnaasiumiks. Ta oli Johannes Käisi Seltsi loomise eestvedaja ning esimene esimees pärast seltsi asutamist 1990. aastal.

1991. aastal oli Lehestik esimest aastat korraldatava Richard Rohu nimelise omaloomingu konkursi žürii esimees.

1992. aastal pälvis Lehestik koos Kristjan Toropiga esimestena Jakob Hurda rahvuskultuuri auhinna, mis statuudi järgi "määratakse eriliste teenete või kestva viljaka tegevuse eest eesti rahvuskultuuri viljelemisel, arendamisel ja jäädvustamisel ning järjepidevuse kindlustamisel".

Lehestiku kodukandiluuletuse "Laul Põlvast" on viisistanud Arne Oit, laulu on esitanud Väino Puura ja Kalmer Tennosaar. Tema luulet sisaldavad 1999. aastal ilmunud "Põlvamaa luule antoloogia" ning 2009. aastal välja antud "Seto lugõmik".

Paul Lehestik on maetud Värska õigeusu kalmistule.

## Tunnustus
* 1985 – Johannes Käisi preemia 
* 1987 – Eesti NSV teeneline õpetaja 
* 1992 – Jakob Hurda rahvuskultuuri auhind

## Mälestuse jäädvustamine
1996. aastal toimus Põlvas Paul Lehestiku 70. sünniaastapäeva puhul konverents.

## Isiklikku
Tema poeg on taksidermist Andres Lehestik.

## Artikleid
* Paul Lehestik "Meilt ja meile. Johannes Käisi Seltsi sidemetest välismaaga" Kooliuuenduslane nr 3/1993, Tallinn, lk 55–57
* Paul Lehestik "Käisi 105. sünniaastapäevaks" Koit, 29.11.1990
* Paul Lehestik "Käisi pärand tänases kooliuuenduses" Koit, 19.01.1989
* Paul Lehestik "200 aastat J. G. Schwartzi sünnist" Koit, 02.06.1993

## Viited

## Kirjandus
* Harri Kübar "Legendaarne koolimees Paul Lehestik (1926–1994)" Forseliuse Sõnumid, 15/2007, lk 53
* M. Õkva "Paul Lehestikku meenutati kui säravat isiksust ja head psühholoogi" Koit, 18. veebruar 2006 
* "Paul Lehestik (13.II 1926 – 18.VI 1994). Eluloolised andmed ja luuletused" - Põlvamaa luule antoloogia. Põlva, 1999, lk 35-36
* Katrin Veskioja "Paul Lehestiku pedagoogiline mõttepärand ajakirjanduses (1987-1994)" - "Algklassiõpetajate üleriigilise konverentsi materjalid" Tallinn, 1997
* "Koolimees Lehestik" Põlva, 1996
* Kalju Leht "Ühe alguse puhul. Johannes Käisi Seltsi sünnist" Kooliuuenduslane nr 1/1990, Tallinn, lk 19-20

## Välislingid
* Rahvuskultuuri auhind
* R. Rohu nimeline omaloomingu konkurss
* Inge Unt "Klassijuhataja töö üksikasjadest" Õpetajate Leht, 14. september 2001
* Ajaloolise Võrumaa kodulooline bibliograafia
* Johannes Käisi Selts: Üldkogud. Konverentsid
* Põlva Ühisgümnaasiumi arengukava 2009–2012
* Johannes Käisi preemia laureaadid
* Võru Kreutzwaldi Gümnaasiumi vilistlased. Lend nr 29, 1948-1949